

### Hospodárska a sociálna rada

### Slovenskej republiky

## Ján Richter

## predseda

## Bratislava 22.09.2014

Číslo záznamu: 42118 /2014

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 22.09.2014**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh na úhradu príspevku na spolufinancovanie spoločných projektov Slovenskej republiky a Organizácie pre ekonomickú spoluprácu a rozvoj (OECD) v rokoch 2015 – 2017

Predkladá: MZVEZ SR

1. Návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov a ktorým sa menia a dopĺňajú niektoré zákony

Predkladá: MŽP SR

1. Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2015

Predkladá: MPSVR SR

1. Návrh Operačného programu Rybné hospodárstvo 2014 – 2020

Predkladá: MPRV SR

1. Koncepcia informatizácie a digitalizácie rezortu školstva s výhľadom do roku 2020

Predkladá: MŠVVŠ SR

1. Rôzne

Rokovanie otvoril a viedol predseda rady pán Richter, ktorý privítal členov rady a informoval, že v bode rôzne bude ústna informácia MF SR k prognóze ekonomického vývoja, čo bola požiadavka KOZ SR.

**K bodu 1**

Návrh na úhradu príspevku na spolufinancovanie spoločných projektov Slovenskej republiky a Organizácie pre ekonomickú spoluprácu a rozvoj (OECD) v rokoch 2015 – 2017

Predmetný materiál uviedol štátny tajomník MZVaEZ SR pán Burian.

Stanovisko KOZ SR predniesol pán Blahák, ktorý odporučil materiál postúpiť na ďalšie konanie.

Stanovisko za AZZZ SR predniesol pán Karlubík, ktorý odporučil zobrať materiál na vedomie a postúpiť ho na ďalšie konanie.

Stanovisko za RÚZ predniesol pán Jusko, ktorý odporučil zobrať predložený materiál na vedomie bez pripomienok.

Stanovisko za ZMOS predniesol pán Muška, ktorý k predloženému návrhu neuplatnil žiadne pripomienky a odporučil ho postúpiť na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 2**

Návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov a ktorým sa menia a dopĺňajú niektoré zákony

Predmetný návrh zákona uviedol štátny tajomník Ministerstva životného prostredia SR pán Ferencz.

Stanovisko KOZ SR predniesol pán Kollár, ktorý odporučil návrh zákona postúpiť na ďalšie legislatívne konanie.

Stanovisko za AZZZ SR predniesol pán Karlubík, ktorý poďakoval za spoluprácu predkladateľovi, AZZZ SR odporučila materiál na ďalšie legislatívne konanie po zapracovaní predloženej zásadnej pripomienky:

K čl. I., body 40 a 41 preformulovať nasledovne:

1. V § 18 sa vypúšťa ods. 9, ods. 10 sa premenúva na ods. 9 a slová „odsekov 6 a 7“ sa nahrádzajú slovami „odseku 6“.
2. V § 18 odsek 10 znie:

„(10) Ministerstvo spravuje priznané jednotky a môže s nimi obchodovať formou priameho predaja, sprostredkovane alebo na dražbe. Ak ministerstvo priznané jednotky predá, pri evidencii prevodu sa primerane použijú ustanovenia § 20. Peňažné prostriedky získané z predaja priznaných jednotiek sú príjmom Environmentálneho fondu a možno ich použiť ako výdavok aj v budúcich rokoch.“.

Odôvodnenie:   
Vypustením odseku 9 žiadame zosúladenie so znením smernice 2003/87/ES tak, aby všetky výnosy z dražieb kvót boli použité na priame environmentálne účely. AZZZ SR nesúhlasí s použitím týchto prostriedkov mimo oblasti životného prostredia.

Pripomienka je zásadná

Predkladateľ pripomienku neakceptoval.

Ostatné obyčajné pripomienky sú podrobne rozobraté v písomnom stanovisku. Zo 6 pripomienok bolo 5 akceptovaných a 1 neakceptovaná predkladateľom.

K čl. I, bod 42

V §18a ods. 1 žiada AZZZ SR vypustiť slovo „investičných.“

Odôvodnenie: Z navrhnutého textu nie je zrejmé, že investičné projekty sa vzťahujú len k §18 ods. 6 písm. a)

Pripomienka je obyčajná

Predkladateľ pripomienku akceptoval.

V §18a odsek 6 AZZZ SR žiada upraviť nasledovne:

„Dotáciu možno poskytnúť každý kalendárny rok počas účinnosti schémy štátnej pomoci oznámenej Komisii podľa § 18 ods. 6 písm. a) v rozsahu najviac 80% z počtu žiadostí podaných v príslušnom kalendárnom roku. Ak sú podané najviac 3 žiadosti, ministerstvo neuplatní obmedzenie počtu podporených žiadostí, ale zníži maximálnu intenzitu podľa schémy štátnej pomoci pre schválené žiadosti na 80%. Pri znížení maximálnej intenzity sa prihliada na nárast prevádzkových výdavkov a alternatívnych investícií žiadateľov“

Odôvodnenie: Reálne môže ísť v zmysle schémy štátnej pomoci len o projekty zariadení na výrobu tepla alebo KVET nad 20 MW tepelný príkon, t.j. počet žiadostí nebude príliš veľký. Rozdiel v intenzitách pomoci 100% a 50% je veľmi veľký, dôsledkom čoho bude rozhodnutie časti žiadateľov nerealizovať daný projekt. Tým sa míňa cieľ celého ustanovenia a schémy štátnej pomoci – znižovať emisie skleníkových plynov.

Pripomienka je zásadná

Predkladateľ preverí a na návrh AZZZ SR tam doplní, že „úmerne“ bude intenzita pomoci.

V §18a v odseku 7 AZZZ SR žiada nahradiť slovo „50%“ slovom „80%“

Odôvodnenie: ako v ods. 6

Pripomienka je zásadná

Predkladateľ preverí a na návrh AZZZ SR tam doplní, že „úmerne“ bude intenzita pomoci.

K čl. IV

Za bod 4 AZZZ SR žiada doplniť nový bod, ktorý znie:

„ 4. § 8 ods. 2 znie:

(2) Žiadateľ podľa § 6 ods. 1 písm. b) môže požiadať o podporu podľa § 4 ods. 1 písm. a) až d), i) až n), u) až z) a ab) až ac) formou úveru a podľa § 4 ods. 1 písm. b), c), i) až n) a t) až ac) formou dotácie, pričom podpora sa v týchto prípadoch považuje za štátnu pomoc podľa osobitného predpisu.19)“

Odôvodnenie: Uvedené žiada AZZZ SR z dôvodu, aby bolo možné čerpať doplnené priority formou dotácie tak, ako sa navrhuje v novele zákona 414/2012 o obchodovaní s emisnými kvótami. Inak sa nebude dať čerpať dotácia na schémy štátnej pomoci, čo stráca zmysel.

Pripomienka je zásadná

Predkladateľ uviedol, že v zákone upravenom po MPK, je to už upravené tak, ako to AZZZ SR požaduje.

K čl. IV bod 3

Oblasti pomoci v písmenách t) až ac) nekorešpondujú celkom s oblasťami pomoci stanovenými v schémach štátnej pomoci - §18 ods. 6 (zariadenia na výrobu tepla resp. zariadenia na KVET väčšími ako 20 MW a výroba vybraných výrobkov v prípade nepriamych emisií). AZZZ SR odporúča zosúladiť.

Pripomienka je obyčajná**.**

Predkladateľ prehodnotí – zosúladí.

Stanovisko za RÚZ predniesol pán Jusko, ktorý uviedol nasledovné pripomienky:

1. Zásadná pripomienka k čl. I., novelizačné body číslo 37

Preformulovanie odkazov uvedených v novelizačných bodoch 37 a 38.

Odôvodnenie

Novelizačný bod 37. sa odvoláva na §4 ods. 1 písmeno m) zákona č. 587/2004 Z. z. separátne ale odkazuje sa súčasne na §18 ods. 6 písmeno c) kde účelom prerozdelenia 20% výnosov je použitie na podporu činností na dosiahnutie cieľov štátnej environmentálnej politiky. súčasne ale v novelizačnom bode 38. zákona č. 414/2012 Z .z. sa v §18 ods. 6 dopĺňa písmeno d) so znením: „d) 20% sa použije na podporu činnosti na účely ustanovené...“ aj v §4 ods.1 písm. i) až n) zákona č. 587/2004 Z. z. v znení zákona č. 141/2014 Z z.“ – čiže dvakrát sa cituje účel pod písmenom m).

Pripomienka bola predkladateľom akceptovaná.

1. Zásadná pripomienka k čl. I., novelizačný bod číslo 42

Novelizačný bod č. 42 v  časti 18a ods. 1 RÚZ žiada upraviť nasledovne:

„(1) Dotáciu možno poskytnúť za podmienok ustanovených týmto zákonom a osobitnými predpismi16c) prevádzkovateľom na podporu financovania investičných projektov podľa § 18 ods. 6 písm. a) a na nenávratný finančný príspevok oprávneným prevádzkovateľom podľa § 18 ods. 6 písm. b) na základe výzvy na predkladanie žiadostí na poskytnutie dotácie (ďalej len „žiadosť) zverejnenej na webovom sídle ministerstva.“

Odôvodnenie:

§ 18 ods. 6 písm. b) pojednáva o finančných kompenzáciách pre prevádzkovateľov za podmienok ustanovených v Usmernení 2012/C 3230. V tomto prípade sa nejedná o podporu financovania investičných projektov.

Pripomienka bola predkladateľom čiastočne akceptovaná.

1. Zásadná pripomienka k čl. I., novelizačný bod číslo 42

Novelizačný bod č. 42 v §18a odsek 6 RÚZ žiada upraviť nasledovne:

„(6) Dotáciu možno poskytnúť každý kalendárny rok počas účinnosti schémy štátnej pomoci oznámenej Komisii podľa § 18 ods. 6 písm. a) v rozsahu najviac 80% z počtu žiadostí podaných v príslušnom kalendárnom roku. Ak sú podané najviac 3 žiadosti, ministerstvo neuplatní obmedzenie počtu podporených žiadostí, ale zníži maximálnu intenzitu podľa schémy štátnej pomoci pre schválené žiadosti na 80%. Pri znížení maximálnej intenzity sa prihliada na nárast prevádzkových výdavkov a alternatívnych investícií žiadateľov“

Odôvodnenie:

Reálne môže ísť v zmysle schémy štátnej pomoci len o projekty zariadení na výrobu tepla alebo KVET nad 20 MW tepelný príkon, t.j. počet žiadostí nebude príliš veľký. Rozdiel v intenzitách pomoci 100% a 50% je veľmi veľký, dôsledkom čoho bude rozhodnutie časti žiadateľov nerealizovať daný projekt. Tým sa míňa cieľ celého ustanovenia a schémy štátnej pomoci – znižovať emisie skleníkových plynov.

Predkladateľ nebude meniť %. Ošetrené ako v prípade AZZZ SR slovom „úmerne“.

1. Zásadná pripomienka k čl. I, novelizačný bod číslo 42

V §18a v odseku 7 RÚZ žiada nahradiť v tretej vete slovo „50%“ slovom „80%“

Odôvodnenie:

Rozdiel v intenzitách pomoci 100% a 50% je veľmi veľký, dôsledkom čoho bude rozhodnutie časti žiadateľov nerealizovať daný projekt. Tým sa míňa cieľ celého ustanovenia a schémy štátnej pomoci – znižovať emisie skleníkových plynov. To má o to väčší význam, že reálne môže isť v zmysle schémy štátnej pomoci len o projekty zariadení na výrobu tepla alebo KVET nad 20 MW tepelný príkon, t.j. počet žiadostí nebude príliš veľký. Ak sa ešte zníži rozhodnutím drasticky znížiť intenzitu, obmedzíme tým potenciál zníženia emisií skleníkových plynov.

Predkladateľ nebude meniť %. Ošetrené ako v prípade AZZZ SR slovom „úmerne“.

1. Zásadná pripomienka k čl. I., novelizačný bod číslo 42

V § 18a v odseku 9 písm. c) sa slovo „a“ nahrádza textom: „alebo označenie, že ide o poskytnutie nenávratného finančného príspevku podľa § 18 ods. 6 písm. b).“

Odôvodnenie:

§ 18 ods. 6 písm. b) pojednáva o kompenzáciách, jeho účelom nie je financovanie investičných projektov.

Pripomienka bola predkladateľom čiastočne akceptovaná.

1. Zásadná pripomienka k čl. IV

Spresniť a zosúladiť znenie § 4 ods. 1 zákona č. 587/2004 Z. z. s vyhláškou č. 10/2013 Z. z., ako aj so znením zákona č. 414/2012 Z .z.

Odôvodnenie:

Nie je jasné či len na účel pod písmenom m) v §4 ods.1 zákona 587/2004 sa vzťahuje 20% pridelených prostriedkov, alebo na balík účelov uvedených pod písmenami i) až n) toho istého § a zákona. A keďže 100 % výnosov podľa predloženej novely zákona bude príjmom Environmentálneho fondu, nie je jasné na aký účel koľko prostriedkov z výnosov z obchodovania s emisnými kvótami bude alokovaných. Navrhované znenie § 4 ods. 1 písm. t) až ac) nie sú v súlade § 1 ods. 1 vyhlášky č. 10/2013 Z. z.

Pripomienka bola ošetrená po MPK, akceptovaná.

1. Zásadná pripomienka čl. IV, novelizačný bod 4.

RÚZ navrhla zosúladiť znenie navrhovaného ods. 13 so znením § 18 ods. 6 zákona č. 414/2012 Z. z.

Odôvodnenie:

Navrhované znenie je v rozpore so znením § 18 ods. 6 zákona č. 414/2012 Z. z. a udeľuje ministrovi právo podľa vlastného uváženia nakladať s výnosmi z aukcií nad rámec zákona č. 414/2012 Z. z.

Pripomienka bola predkladateľom akceptovaná. Minister nemá právo rozhodovať. Rozhoduje EF a schémy štátnej pomoci.

1. Zásadná pripomienka k čl. IV, vloženie nového novelizačného bodu

RÚZ navrhla vložiť do čl. IV nový novelizačný bod v nasledovnom znení:

„4. § 4 ods. 5. Slovo „3%“ nahradiť slovom „1%“.

Odôvodnenie:

Výnosy z aukcií kvót budú znamenať dodatočný príjem pre Environmentálny fond v odhadovanej výške 60 – 100 mil EURO ročne. Pri zachovaní súčasného stavu by sa navýšili prostriedky na správu fondu o 1,8 až 3 mil. EURO ročne.

3% návrh MŽP SR – ostáva, predkladateľ nesúhlasí so zmenou.

1. Zásadná pripomienka k čl. IV vloženie nového novelizačného bodu

RÚZ navrhla vložiť do čl. IV nový novelizačný bod v nasledovnom znení:

„5. § 8 ods. 2 znie:

(2) Žiadateľ podľa § 6 ods. 1 písm. b) môže požiadať o podporu podľa § 4 ods. 1 písm. a) až d), i) až n), u) až z) a ab) až ac) formou úveru a podľa § 4 ods. 1 písm. b), c), i) až n) a t) až ac) formou dotácie, pričom podpora sa v týchto prípadoch považuje za štátnu pomoc podľa osobitného predpisu.19)“

Odôvodnenie

Súčasné znenie § 8 ods. 2 neumožňuje čerpať dotácie uvedené v § 4 ods. 1, písm. t) až ac) právnickými osobami a fyzickými osobami - podnikateľmi.

Pripomienka bola predkladateľom akceptovaná.

Stanovisko za ZMOS predniesol pán Muška, ktorý k predloženému návrhu zákona neuplatnil žiadne pripomienky a odporučil ho postúpiť na ďalšie legislatívne konanie.

Štátny tajomník MŽP SR pán Ferencz informoval, že viaceré pripomienky sociálnych partnerov sú zohľadnené v poslednej verzii návrhu novely zákona.

Pán Jusko uviedol, že RÚZ je pripravená zmeniť stanovisko po preštudovaní aktuálnej verzie návrhu novely zákona.

**Záver:**

**Rada**

1. **nedospela k dohode z dôvodu nesúhlasu RÚZ,**
2. **AZZZ SR súhlasí s predloženým návrhom zákona s pripomienkami,**
3. **KOZ SR a ZMOS súhlasia bez pripomienok.**

**K bodu 3**

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2015

Predmetný návrh nariadenia uviedol minister PSVR SR pán Richter.

Stanovisko KOZ SR predniesol pán Manga, ktorý odporučil návrh nariadenia na ďalšie legislatívne konanie.

Stanovisko za AZZZ SR predniesol pán Karlubík, ktorý zásadne nesúhlasil s predloženým návrhom na zvýšenie minimálnej mzdy.

Pán Pramuk za AZZZ SR bližšie špecifikoval dôvody neakceptovania.

Stanovisko za RÚZ predniesol pán Jusko, ktorý uviedol, že zvýšenie sumy minimálnej mzdy oproti súčasnej sume 352 eur predstavuje nárast o 7,95 %. Vyšší nárast sumy minimálnej mzdy sa navrhuje v nadväznosti na zámer vlády Slovenskej republiky kompenzovať zvýšenie nákladov zamestnávateľov znížením vymeriavacieho základu na odvody do poistných fondov na zdravotné poistenie (odvodová odpočítateľná položka) tak, aby pri mzde zamestnanca do úrovne sumy 380 eur nedošlo ku zvýšeniu celkovej ceny práce zamestnávateľa. Zavedenie odpočítateľnej odvodovej položky považuje RÚZ za správny krok, ktorý môže prispieť k zmierneniu dopadov zvýšenia minimálnej mzdy na nízkopríjmové skupiny. Navrhované výrazné zvýšenie vytvára podstatný tlak na rast miezd vo vyšších pásmach minimálnej mzdy, ktoré už odvodová odpočítateľná položka nepokrýva. Zvýšenie minimálnej mzdy spolu so zavedením odpočítateľnej odvodovej položky by tak bolo možné podporiť v prípade, ak by došlo k úprave §120 o minimálnych mzdových nárokoch podľa Zákonníka práce.

Z dôvodu, že k akceptovaniu tejto požiadavky nedošlo, RÚZ s návrhom nariadenia vlády SR nesúhlasí.

Stanovisko za ZMOS predniesol pán Bajan, ktorý uviedol, že ZMOS prehodnotilo svoje stanovisko asúhlasí so zvýšením minimálnej mzdy na rok 2015 na 380 eur pri súčasnom zavedení odvodovej odpočítateľnej položky.Zároveň odporučilo, aby každá zmena legislatívy, ktorá sa môže dotýkať rozpočtového zvýšenia výdavkov miest a obcí bola posudzovaná aj z pohľadu ústavného zákona o rozpočtovej zodpovednosti.

Predkladateľ reagoval na pripomienky sociálnych partnerov a konštatoval, že návrh na zvýšenie minimálnej mzdy má vplyv na podnikateľské prostredie a vláda ho má záujem kompenzovať odpočítateľnou odvodovou položkou. Rešpektuje stanoviská sociálnych partnerov, zdôraznil dôležitosť kolektívneho vyjednávania.

**Záver:**

**Rada**

1. **nedospela k dohode z dôvodu nesúhlasu AZZZ SR a RÚZ,**
2. **KOZ SR a ZMOS s návrhom súhlasili.**

**K bodu 4**

Návrh Operačného programu Rybné hospodárstvo 2014 – 2020

Predmetný materiál uviedol minister PRV SR pán Jahnátek.

Stanovisko KOZ SR predniesol pán Zaparanik, ktorý odporučil materiál postúpiť na ďalšie konanie.

Stanovisko za AZZZ SR predniesol pán Karlubík, ktorý odporučil zobrať materiál na vedomie a postúpiť ho na ďalšie konanie.

Stanovisko za RÚZ predniesol pán Jusko, ktorý uviedol, že RÚZ ani jej členské organizácie k návrhu v medzirezortnom pripomienkovom konaní nepredložili pripomienky a berú návrh na vedomie bez pripomienok.

Stanovisko za ZMOS predniesol pán Muška, ktorý k predloženému návrhu neuplatnil žiadne pripomienky a odporučil ho postúpiť na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 5**

Koncepcia informatizácie a digitalizácie rezortu školstva s výhľadom do roku 2020

Predmetný materiál uviedol minister ŠVVŠ SR pán Pellegrini.

Stanovisko KOZ SR predniesol pán Ondek, ktorý odporučil materiál postúpiť na ďalšie konanie.

Stanovisko za AZZZ SR predniesol pán Karlubík, ktorý odporučil zobrať materiál na vedomie a postúpiť ho na ďalšie konanie.

Stanovisko za RÚZ predniesol pán Lelovský, ktorý uviedol, že RÚZ ani jej členské organizácie k návrhu Koncepcie v medzirezortnom pripomienkovom konaní nepredložili pripomienky, podporujú ju a ponúkajú spoluprácu pri jej realizácii.

Stanovisko za ZMOS predniesol pán Muška, ktorý uviedol, že ZMOS v medzirezortnom pripomienkovom konaní pripomienky neuplatnilo. K materiálu predloženému na rokovanie HSR SR uplatňuje ZMOS jednu zásadnú a obyčajné pripomienky nasledovného znenia:

K obsahovej časti Koncepcie

ZMOS navrhlo doplniť v celom texte Koncepcie medzi cieľové skupiny aj zriaďovateľov škôl a školských zariadení, ktoré majú rozhodujúce postavenie v systéme školstva. Túto pripomienku považuje ZMOS za zásadnú. Predkladateľ zásadnú pripomienku ZMOS akceptoval.

ZMOS navrhlo zvážiť precizovanie obsahovej časti Koncepcie, práve pre potreby skvalitnenia vzdelávacieho procesu po obsahovej stránke a využitia nástrojov IT v tejto oblasti. V niektorých častiach možno konštatovania dopracovať do podoby detailnejších návrhov. Ako príklad ZMOS uviedlo: všeobecne sa konštatuje nedostatočná pripravenosť učiteľov v oblasti výučby informatiky. Bolo by preto vhodné vziať do úvahy možnosť zapracovania previazanosti praxe a výučby budúcich pedagógov (napr. prax v IT spoločnostiach), ďalej minimálny rozsah, obsah a zameranie výuky.

Túto pripomienku považuje ZMOS za obyčajnú. K previazanosti vzdelávacích programov na prax

ZMOS zdôraznilo potrebu previazanosti vzdelávacích programov v jednotlivých odboroch vysokých škôl na prax. Ako príklad uviedlo: elektronizácia procesov verejnej správy okrem iného zahŕňa aj oblasť elektronizácie služieb zdravotníctva. Jednou z aktivít je tvorba elektronických zdravotných záznamov, ktorú budú vytvárať zdravotnícki pracovníci. Uvedené je potom potrebné zohľadniť v rozsahu a kvalite výuky informatiky budúcich lekárov a stredného zdravotného personálu.

Túto pripomienku považuje ZMOS za obyčajnú.

K digitálnemu edukačnému obsahu

V rámci digitálneho edukačného obsahu (ďalej len „DEO“) sa spomína o. i. digitalizovaný obsah v rámci prebiehajúceho OP a niektoré nadväzujúce aktivity. DEO by však mal prinášať aj poznatky z externého prostredia IT. Je žiadúce priniesť zo zahraničia nové poznatky a výstupy z výskumu, aby sa v rámci tohto bloku oboznamovali pedagogickí pracovníci a študenti s týmto materiálom takmer on-line.

Túto pripomienku považuje ZMOS za obyčajnú.

K zabezpečeniu inraštruktúry

ZMOS navrhlo, aby Koncepcia stanovila, že slovné spojenie „zabezpečenie infraštruktúry“ nezahŕňa nákupy koncových zariadení pre všetkých žiakov. Tento segment sa dynamicky posúva inam a nákup koncových zariadení v dnešnom ponímaní nie je relevantný (virtuálne koncové zariadenia, úspora nákladov na HW).

Túto pripomienku považuje ZMOS za obyčajnú.

K využitiu služieb jedného eGOV DC

V zmysle koncepcie NKIVS a následných dokumentov ZMOS navrhlo, aby Koncepcia určila, že MŠVVaŠ SR bude využívať služby jedného DC (vrátane zálohy).

Túto pripomienku považuje ZMOS za obyčajnú.

K štandardom IS

V Koncepcii sa konštatuje heterogenita IS v jednotlivých zariadeniach. ZMOS navrhlo zabezpečiť vydanie a dodržiavanie štandardov prostredníctvom MŠVVaŠ SR na čiastočné vymedzenie základnej funkčnosti IS a samozrejme nadväzujúcich služieb pre študenta, učiteľa a občana.

Túto pripomienku považuje ZMOS za obyčajnú.

V Koncepcii sa konštatuje - zabezpečovanie HW a SW na školách, servis a údržba v réžii a nad rámec úväzku učiteľov. ZMOS navrhlo zvážiť možnosť využitia celosvetovo rozšíreného cloudového riešenia.

Túto pripomienku považuje ZMOS za obyčajnú.

V Koncepcii sa spomína optika a využitie pre internet. V záujme finálneho riešenia je potrebné konštatovať, že internet je nevyhnutný do všetkých škôl. Otázne ale ostáva, či sú optika a investície do budovanie tejto formy siete nevyhnutné.

Túto pripomienku považuje ZMOS za obyčajnú.

Napriek tomu, že samotná Koncepcia nepredpokladá vplyvy na rozpočet verejnej správy, vplyvy na podnikateľské prostredie, nedochádza k zvýšeniu regulačného zaťaženia, sociálne vplyvy, vplyvy na životné prostredie ani vplyvy na informatizáciu spoločnosti, samotná jej realizácia bude mať dopady aj na rozpočty miest a obcí.

Túto pripomienku považuje ZMOS za obyčajnú.

ZMOS navrhlo predložený materiál postúpiť na ďalšie konanie po zapracovaní zásadnej pripomienky.

Predkladateľ akceptoval zásadnú pripomienku ZMOS a 90% obyčajných pripomienok.

Predkladateľ je rád, že preložená Koncepcia doznala predloženú podobu. Poďakoval IT asociácií Slovenska za participáciu pri jej príprave.

**Záver:**

**Rada**

1. **súhlasí s predloženým materiálom bez  pripomienok,**
2. **odporúča materiál na ďalšie konanie.**

**K bodu 6**

Rôzne

* ústna informácia štátneho tajomníka MF SR k prognóze ekonomického vývoja

<http://www.finance.gov.sk/Default.aspx?CatID=9736>

**Záver**

**Rada**

1. **berie ústnu informáciu na vedomie.**

Predseda rady poďakoval prítomným za účasť. Najbližšie mimoriadne rokovanie HSR SR sa uskutoční dňa 13.10.2014 a riadne októbrové plenárne zasadnutie sa uskutoční dňa 27.10.2014.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady